Søndag eftermiddag kom to mænd på henholdsvis 31 år og 36 år op at slås. Slagsmålet eskalerede og endte med, at den 31-årige mand stak den 36-årige mand i armen med en kniv. Det oplyser vagtchefen ved Nordjyllands Politi, Poul Badsberg. - Hvad der helt præcis er sket, ved vi endnu ikke. Vi kan konstatere, at der har været nogle uoverensstemmelser, som førte til vold med knyttede næver og endte med, at den ene blev stukket med kniv, siger vagtchefen. Slagsmålet foregik på forurettedes bopæl på Doavej i Aalborg. Nordjyllands Politi fik anmeldelsen om tumult klokken 15:27. Det var en tredjeperson på adressen, der anmeldte det. Det lykkedes den 31-årige gerningsmand at slippe væk fra bopælen, inden Nordjyllands Politi ankom, men kort tid efter fandt Nordjyllands Politi manden, og anholdte ham. De to mænd er kørt på sygehuset, da de begge to har skader. - Der er ingen, der er i livsfare, og når de er helt på toppen igen, skal vi afhøre dem og muligvis have en jurist indover, siger vagtchefen.

Opsummering:
Søndag eftermiddag opstod der uoverensstemmelser mellem to mænd. Det eskalerede, og endte med at den ene blev stukket med kniv i armen.